b'\n_START_ARTICLE_\nRodo kolosas\n_START_PARAGRAPH_\nRodo kolosas\xc2\xa0\xe2\x80\x93 mil\xc5\xbeini\xc5\xa1ka graik\xc5\xb3 Saul\xc4\x97s dievo Helijo skulpt\xc5\xabra, stov\xc4\x97jusi Rodo saloje III a. pr. m. e., vienas i\xc5\xa1 septyni\xc5\xb3 pasaulio stebukl\xc5\xb3.\n_START_SECTION_\nSprendimas statyti skulpt\xc5\xabr\xc4\x85\n_START_PARAGRAPH_\nPo Aleksandro Did\xc5\xbeiojo mirties 323\xc2\xa0m. pr. m. e. imperij\xc4\x85 pasidalijo jo generolai (diadochai). Egiptas atiteko Ptolem\xc4\x97jui, kuris sudar\xc4\x97 s\xc4\x85jung\xc4\x85 su Rodo sala ir s\xc4\x97kmingai kontroliavo prekyb\xc4\x85 Vidur\xc5\xbeemio j\xc5\xabroje._NEWLINE_Kito Aleksandro generolo\xc2\xa0\xe2\x80\x93 Antigono Monoftalmo\xc2\xa0\xe2\x80\x93 s\xc5\xabnus Demetrijas Poliorketas 305\xc2\xa0m. pr. m. e. u\xc5\xbepuol\xc4\x97 Rod\xc4\x85. Bet miest\xc4\x85 supo stipr\xc5\xabs \xc4\xaftvirtinimai, tod\xc4\x97l Demetrijas liep\xc4\x97 pagaminti didelius apgulties bok\xc5\xa1tus. Pirmojo bok\xc5\xa1to konstrukcijos buvo sukrautos \xc4\xaf \xc5\xa1e\xc5\xa1is laivus, bet \xc5\xa1ie nuskendo audros metu. Tada Demetrijo nurodymu buvo pastatytas dar didesnis bok\xc5\xa1tas, pramintas Helepoliu (Helepolis), bet Rodo gyn\xc4\x97jai u\xc5\xbetvind\xc4\x97 \xc5\xbeem\xc4\x99 prie\xc5\xa1 gynybin\xc4\x99 sien\xc4\x85, ir bok\xc5\xa1tas negal\xc4\x97jo b\xc5\xabti pristumtas pakankamai arti. 305\xc2\xa0m. pr. m. e. Ptolem\xc4\x97jo pasi\xc5\xb3sta kariuomen\xc4\x97 atplauk\xc4\x97 Rodui \xc4\xaf pagalb\xc4\x85, ir Demetrijas buvo priverstas skubiai atsitraukti, met\xc4\x99s did\xc5\xbeium\xc4\x85 apgulties \xc4\xafrangos._NEWLINE_Pergalei pa\xc5\xbeym\xc4\x97ti Rodo gyventojai nutar\xc4\x97 pastatyti mil\xc5\xbeini\xc5\xa1k\xc4\x85 salos glob\xc4\x97jo\xc2\xa0\xe2\x80\x93 Saul\xc4\x97s dievo Helijo\xc2\xa0\xe2\x80\x93 skulpt\xc5\xabr\xc4\x85, \xc5\xa1\xc4\xaf darb\xc4\x85 pavesdami Charesui\xc2\xa0\xe2\x80\x93 jau pagars\xc4\x97jusiam skulptoriui, Lisipo mokiniui. Darbui finansuoti buvo nutarta parduoti Demetrijo paliktus apgulties \xc4\xafrenginius.\n_START_SECTION_\nKonstrukcija\n_START_PARAGRAPH_\nAm\xc5\xbeininkai ra\xc5\xa1\xc4\x97, kad vidin\xc4\x99 fig\xc5\xabros konstrukcij\xc4\x85 sudar\xc4\x97 i\xc5\xa1 akmens blok\xc5\xb3 pastatyti bok\xc5\xa1tai, stovintys ant 15 metr\xc5\xb3 auk\xc5\xa1\xc4\x8dio marmurinio postamento. \xc4\xae akmens blokus buvo \xc4\xafkalti gele\xc5\xbeies strypai, o prie j\xc5\xb3 tvirtinamos bronzos plok\xc5\xa1t\xc4\x97s, formuojan\xc4\x8dios skulpt\xc5\xabros pavir\xc5\xa1i\xc5\xb3. Statyboje buvo naudojami taip pat ir perlydyti Demetrijo kariuomen\xc4\x97s palikti metaliniai ginklai, ir apgulties bok\xc5\xa1t\xc5\xb3 konstrukcijos. Teigiama, kad i\xc5\xa1 viso buv\xc4\x99 sunaudota 500 talent\xc5\xb3 bronzos ir 300 talent\xc5\xb3 gele\xc5\xbeies (atitinkamai ma\xc5\xbedaug 13 ir 8 tonos). Vir\xc5\xa1utinei koloso daliai statyti buvo supiltas didelis grunto pylimas, kur\xc4\xaf v\xc4\x97liau nukas\xc4\x97. Helijas buvo pavaizduotas kaip jaunuolis su vainiku, bet autenti\xc5\xa1ka koloso i\xc5\xa1vaizda ne\xc5\xbeinoma._NEWLINE_Visas skulpt\xc5\xabros auk\xc5\xa1tis siek\xc4\x97 apie 35 metrus (pana\xc5\xa1iai kaip ir Laisv\xc4\x97s statula Niujorke).\n_START_SECTION_\nTolesnis koloso likimas\n_START_PARAGRAPH_\n\xc5\xa0altiniuose nurodomos dvi koloso vietos\xc2\xa0\xe2\x80\x93 uosto vartai ir uosto bangolau\xc5\xbeis, bet dabartiniai tyrin\xc4\x97jimai pirm\xc4\x85j\xc4\xaf variant\xc4\x85 atmeta._NEWLINE_Darbas buvo baigtas per 12 met\xc5\xb3\xc2\xa0\xe2\x80\x93 282\xc2\xa0m. pr. m. e. Statula i\xc5\xa1stov\xc4\x97jo tik 56 metus, iki 226\xc2\xa0m. pr. m. e. (data gali b\xc5\xabti netiksli), kai j\xc4\x85 sugriov\xc4\x97 \xc5\xbeem\xc4\x97s dreb\xc4\x97jimas. Silpniausioji vieta pasirod\xc4\x97 bes\xc4\x85 keliai. Ptolem\xc4\x97jas III pasi\xc5\xabl\xc4\x97 l\xc4\x97\xc5\xa1\xc5\xb3 koloso atstatymui, bet orakulo prana\xc5\xa1yst\xc4\x97 buvo nepalanki \xc5\xa1iam sumanymui, tad atstatymo buvo atsisakyta. Liekanos pragul\xc4\x97jo vir\xc5\xa1 800 met\xc5\xb3. Plinijus vyresnysis ra\xc5\xa1o, kad ne kiekvienas vyras sugeb\xc4\x97dav\xc4\x99s apgl\xc4\x97bti skulpt\xc5\xabros pir\xc5\xa1t\xc4\x85._NEWLINE_654\xc2\xa0m. arabai u\xc5\xbe\xc4\x97m\xc4\x97 Rod\xc4\x85 ir, kronikininko Teofano liudijimu, skulpt\xc5\xabros metalas buvo parduotas pirkliui i\xc5\xa1 Edesos. Visas pirkinys buv\xc4\x99s sukrautas ant 900 kupranugari\xc5\xb3.'